**Hans Jeschonnek** (født 9. april 1899 i Hohensalza, død 19. august 1943 i Lager Robinson i Goldap) var en tysk generaloberst. Han var 1939–1943 sjef for Luftwaffes generalstab.

Liv og virke
------------

### Bakgrunn

Jeschonnek var sønn av en *Studienrat*.[] Broren var den senere marineinspektør viseadmiral Gert Jeschonnek. 

### Karriere

Jeschonnek meldte seg i en alder av 15½ år til Kadettenanstalt Lichterfelde og til fronttjeneste under første verdenskrig. Han tjenestegjorde i 3. Niederschlesisches Infanterie-Regiment Nr. 50 og ble i september 1914 forfremmet til løytnant. Sommeren 1917 gikk han over til landets luftstridskrefter, og deltok i grensekampene i Oberschlesien etter krigens slutt.

Etter overføringen til Reichswehr var han offiser i kavaleriet. Han var sin årgangs beste under generalstabsutdannelsen.[]

Deretter arbeidet han Reichswehrministerium i den avdeling som organiserte den hemmelige oppbygningen av det forbudte luftvåpenet. I 1933 ble Jeschonnek adjutant til statssekretæren i Reichsluftfahrtministerium, Erhard Milch.

I 1935 ble han forflyttet til Fliegergruppe Greifswald, og overtok i oktober 1936 som Kommodore den der oppsatte opplæringsskvadron. I 1937 vendte Jeschonnek tilbake som avdelingsleder ved Reichsluftfahrtministerium, der han i februar 1938 ble sjef for Luftwaffenführungsstab og i november 1938 ble forfremmet til oberst.

### Annen verdenskrig

Jeschonnek var som generalstabssjef (utnevnt 1. september 1939) sterkt involvert i planleggingen og gjennomføringen av Luftwaffes krigføring i Polen 1939, Frankrike 1940, Storbritannia 1940–1941 og Sovjetunionen 1941–1943.[] Da Polen var beseiret i slutten av september 1939 fikk Jeschonnek Ridderkorset. I Polen og Frankrike hadde Luftwaffe høstet store triumfer, men over Storbritannia og Sovjetunionen viste Luftwaffes logistiske problemer seg, og tapene av flypersonell og materiell tiltok. Jeschonnek og Luftwaffes sjef, Hermann Göring, fikk skarp kritikk fra Adolf Hitler. Luftwaffe tapte med tiden evnen til å støtte det tyske artilleriet og infanteriet. Jeschonnek ble stadig mer desillusjonert og klaget på Görings inkompetente lederskap.[]

Hermann Göring i Jeschonneks begravelse
Natten mellom den 17. og den 18. august 1943 gjennomførte Royal Air Force Operation Hydra innenfor rammene av Operation Crossbow. RAF bombet rakettforskningsbasen i Peenemünde, men foretok først en skinnmanøver med 20 Mosquito-fly over Berlin. Jeschonnek gav ordre om at Berlins luftvern skulle beskyte de fiendtlige flyene, noe som innebar at 148 tyske nattjaktfly risikerte å havne i skuddlinjen. Kort etter å ha fått kjennskap til angrepsbølgen mot Peenemünde begikk Jeschonnek selvmord ved å skyte seg.

Referanser
----------

1. ↑   Munzinger Personen, Munzinger IBA 00000004583, besøkt 9. oktober 2017[Hentet fra Wikidata]
2. ↑   Autorités BnF, BNF-ID 16655771q[Hentet fra Wikidata]
3. ↑  «Hans Jeschonnek, 1899–1943». *Military History Encyclopedia on the Web* **(engelsk)**. Arkivert fra originalen 20. desember 2011. Besøkt 20. desember 2011.
4. ↑  Beevor 2012, s. 515

Litteratur
----------

* *Andra världskriget*. Lund: Historiska Media. 2012. ISBN 978-91-86297-99-2.
* *Das Personenlexikon zum Dritten Reich* **(tysk)**. Frankfurt am Main: Fischer Taschenbuch Verlag. 2007. s. 287. ISBN 978-3-596-16048-8.
* *Who's Who in Nazi Germany* **(engelsk)**. London: Routledge. 2002. ISBN 0-415-26038-8.

Eksterne lenker
---------------

* (en) Hans Jeschonnek – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** LCCN **·** BNF **·** BNF (data) **·** Munzinger (iba)
 |